
Text rozhodnutia
Súd: Krajský súd Prešov Spisová značka: 3S/5/2014 Identifikačné číslo súdneho spisu: 8014200192 Dátum vydania rozhodnutia: 14. 11. 2014 Meno a priezvisko sudcu, VSÚ: JUDr. Ľuboslava Mruškovičová ECLI: ECLI:SK:KSPO:2014:8014200192.2 ROZSUDOK V MENE SLOVENSKEJ REPUBLIKY Krajský súd v Prešove v senáte zloženom z predsedníčky senátu JUDr. Ľuboslavy Mruškovičovej a sudkýň JUDr. Moniky Tobiašovej a JUDr. Kataríny Morozovej Nemcovej v právnej veci žalobcu G. F., bytom L. č. XX, zastúpeného Mgr. Paulínou Naništovou, advokátkou so sídlom v Prešove, Sládkovičova č. 8, proti žalovanému Ústrediu práce, sociálnych vecí a rodiny Bratislava, pracovisko Košice, Zádielska č. 2, o preskúmanie zákonnosti rozhodnutí žalovaného zo dňa 5. decembra 2013 číslo: UPS/US6/GRPRKEPC/BEZ/2013/26128, zo dňa 5. decembra 2013 číslo: UPS/US6/ GRPRKEPPK/ BEZ/2013/26128 a zo dňa 5. decembra 2013 číslo: UPS/US6/ GRPRKEPPK/BEZ/2013/26127 v spojení s rozhodnutiami prvostupňových správnych orgánov na základe žalôb jednohlasne takto r o z h o d o l : Z r u š u j e rozhodnutie žalovaného zo dňa 5. decembra 2013 číslo: UPS/US6/GRPRKEPC/ BEZ/2013/26183 v spojení s rozhodnutím Úradu práce, sociálnych vecí a rodiny Bardejov, pracovisko Svidník zo dňa 17. septembra 2013 číslo: 2013/39637-14, rozhodnutie žalovaného zo dňa 5. decembra 2013 číslo: UPS/US6/GRPRKEPPK/BEZ/2013/ 26128 v spojení s rozhodnutím Úradu práce, sociálnych vecí a rodiny Bardejov, pracovisko Svidník zo dňa 18. septembra 2013 číslo: BJ3/PGI/SOC/2013/39217 a rozhodnutie žalovaného zo dňa 5. decembra 2013 číslo: UPS/US6/GRPRKEPPK/BEZ/2013/26127 v spojení s rozhodnutím Úradu práce, sociálnych vecí a rodiny Bardejov, pracovisko Svidník zo dňa 18. septembra 2013 číslo: BJ3/PGI/SOC/2013/39216 podľa § 250j ods. 2 písm. c), d) O.s.p. a v r a c i a vec žalovanému na ďalšie konanie. Z a v ä z u j e žalovaného nahradiť žalobcovi trovy konania vo výške 426,12 Eur, ktoré je žalovaný p o v i n n ý zaplatiť v lehote 15 dní odo dňa právoplatnosti tohto rozsudku na účet advokátky Mgr. X. Z., vedenej na.............zavolať Mgr. Z. aby doplnila číslo účtu následne dopísať do výroku. Urobiť úradný záznam do spisu. o d ô v o d n e n i e : Žalobou doručenou dňa 7.2.2014 sa žalobca domáhal preskúmania zákonnosti rozhodnutia a postupu žalovaného zo dňa 5.12.2013 č. UPS/US6/GRPRKEPC/BEZ/2013/ 26183, v spojení s rozhodnutím Úradu práce, sociálnych vecí a rodiny Bardejov, pracovisko Svidník zo dňa 17.9.2013 č. 2013/39637-14. Vec je vedená na Krajskom súde v Prešove vedená pod spisovou značkou 3S/5/2014. Žalobou doručenou dňa 7.2.2014 sa žalobca domáhal preskúmania zákonnosti rozhodnutia žalovaného zo dňa 5.12.2013 č. UPS/US6/GRPRKEPPK/BEZ/2013/26128, v spojení s rozhodnutím Úradu práce, sociálnych vecí a rodiny Bardejov, pracovisko Svidník zo dňa 18.9.2013 č. BJ3/PGI/SOC/2013/39217. Konanie je vedené na Krajskom súde v Prešove pod spisovou značkou 3S/26/2014. Žalobou doručenou dňa 7.2.2014 sa žalobca domáhal preskúmania zákonnosti rozhodnutia žalovaného zo dňa 5.12.2013 č. UPS/US6/GRPRKEPPK/BEZ/2013/26127, v spojení s rozhodnutím Úradu práce, sociálnych vecí a rodiny Bardejov, pracovisko Svidník zo dňa 18.9.2013 č. BJ3/PGI/SOC/2013/39216. Konanie je vedené na Krajskom súde v Prešove pod spisovou značkou 3S/25/2014. Keďže tieto veci sa týkajú rovnakých účastníkov konania a skutkove spolu súvisia, krajský súd na pojednávaní konanom dňa 14.11.2014 spojil veci vedené na Krajskom súde v Prešove pod spisovými značkami 3S/5/2014, 3S/25/2014, 3S/26/2014 podľa § 112 ods. 1 v spojení s § 246c ods. 1 zákona č. 99/1963 Zb. Občianskeho súdneho poriadku (ďalej len O.s.p.) na spoločné konanie, ďalej vedené pod sp. zn. 3S/5/2014. Rozhodnutím zo dňa 5.12.2013 č. UPS/US6/GRPRKEPC/BEZ/2013/26183 žalovaný ako odvolací správny orgán potvrdil podľa § 59 ods. 2 zákona č. 71/1967 Zb. o správnom konaní (ďalej len správny poriadok) odvolaním napadnuté rozhodnutie Úrade práce, sociálnych vecí a rodiny Bardejov, pracovisko Svidník zo dňa 17.9.2013 č. 2013/39637-14, ktorým prvostupňový správny orgán odňal žalobcovi parkovací preukaz a uložil mu povinnosť tento preukaz vrátiť do 30 dní od nadobudnutia právoplatnosti rozhodnutia o jeho odňatí. V odôvodnení preskúmavaného rozhodnutia žalovaný uviedol, že žalobca nespĺňa podmienky pre vyhotovenie parkovacieho preukazu uvedené v § 17 ods. 1 zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia (ďalej len zákona) z dôvodu, že nie je odkázaný na individuálnu prepravu osobným motorovým vozidlom v zmysle § 14 ods. 6 zákona. Ďalej uviedol, že v rámci odvolacieho konania bol vypracovaný ďalší lekársky posudok zo dňa 27.11.2013 a komplexný posudok zo dňa 4.12.2013. V druhostupňovom lekárskom posudku zo dňa 27.11.2013 sa druhostupňový posudkový lekár v celom rozsahu stotožnil s názorom posudkového lekára podľa ktorého je miera funkčnej poruchy žalobcu 50 % podľa časti II. prílohy č. 4.b) prílohy číslo 3 k zákonu, preto sa považuje za fyzickú osobu s ťažkým zdravotným postihnutím. Z lekárskeho posudku druhostupňového správneho orgánu ďalej vyplýva, že žalobca nie je odkázaný na individuálnu prepravu osobným motorovým vozidlom. Nemá poruchy orientácie, ani komunikácie. Nemá praktickú slepotu oboch očí. Žalobca bol posudzovaný aj v apríli 2012, kedy bol po spontánnej fraktúre metatarsu V. prsta pravej nohy, ktorá bola vtedy v akútnej liečbe po operácii v marci 2012. Menovanému bola doporučená kontrola na jún 2013 s tým, že stav sa po roku od zlomeniny môže zmeniť, čo sa aj zmenil. Po zhodnotení hematologických, neurologických, pľúcnych, ortopedických ale aj iných nálezov je stav mobility menovaného toho času stabilizovaný, zlepšený oproti minulému roku. Hybnosť - flexia v bedrových kĺboch dosahuje do 90 st., dolné končatiny bez trofických akútnych zmien, bez čerstvého otvoreného vredu predkolenia - ten bol v minulosti, toho času v kľude zhojený, bez známok hlbokej žilovej trombózy pri varixoch dolných končatín obojstranne, prítomný opuch ľavého predkolenia v lete 2013, v novembri 2013 ho už hematológ v náleze nepopisuje, dolné končatiny sú bez opuchov a zápalu žíl. Je spôsobilý samostatnej chôdze bez pomôcok. Pri chôdzi však napáda na pravú dolnú končatinu, ako dôsledok pakĺbu malíčka pravej nohy po zlomenine v marci 2012. Stav pakĺbu by sa dal podľa udania ortopéda zlepšiť operáciou, ale posudzovaný sa zatiaľ nerozhodol o ďalšom postupe. Popisovaná polyneuropatia dolných končatín je výraznejšia vpravo s postihom n.peroneus vpravo, ktoré nespôsobuje celkovo ťažké obmedzenie mobility. všeobecný lekár taktiež popisuje aktívny pohyb posudzovaného. Laboratórne parametre ako aj výsledky hemakoagulačných parametrov dosahujú optimálne hodnoty popri nastavenej celkovej liečbe, celkový stav je stabilizovaný. Menovaný toho času preto nespĺňa kritéria na parkovací preukaz, odňatie parkovacieho preukazu prvostupňovým správnym orgánom bolo opodstatnené. Podľa posudkového lekára druhostupňového správneho orgánu menovaný nemá praktickú slepotu oboch očí v zmysle § 14 ods. 6 zákona nie je odkázaný na individuálnu prepravu osobným motorovým vozidlom z dôvodu, že je schopný premiestniť sa k vozidlu verejnej hromadnej dopravy osôb a prostriedku železničnej dopravy a späť, je schopný nastupovať do vozidla verejnej hromadnej dopravy osôb a do prostriedku železničnej dopravy, udržať sa v ňom počas jazdy a vystupovať z vozidla verejnej hromadnej dopravy osôb a z prostriedku železničnej dopravy, je schopný zvládnuť inú situáciu vo vozidle verejnej hromadnej dopravy osôb a v prostriedku železničnej dopravy. Ďalej žalovaný v preskúmavanom rozhodnutí citoval § 43 ods. 9, § 14 ods. 6, § 15 ods. 3, § 17 ods. 1, § 45 ods. 14, § 55 ods. 7, 13 zákona. V závere rozhodnutia uviedol, že nakoľko podľa lekárskeho posudku odvolacieho orgánu zo dňa 27.11.2013 žalobca nie je odkázaný na individuálnu dopravu osobným motorovým vozidlom a nemá praktickú slepotu ani úplnú slepotu oboch očí, nespĺňa rozhodujúcu zákonom stanovenú podmienku pre vyhotovenie parkovacieho preukazu. Z uvedených dôvodov odvolanie žalobcu podľa § 59 ods. 2 správneho poriadku zamietol a rozhodnutie prvostupňového správneho orgánu potvrdil. Ďalším rozhodnutím zo dňa 5.12.2013 č. UPS/US6/GRPRKEPPK/BEZ/2013/26128 žalovaný podľa § 59 ods. 2 správneho poriadku zamietol odvolanie žalobcu a potvrdil rozhodnutie Úradu práce, sociálnych vecí a rodiny Bardejov, pracovisko Svidník zo dňa 18.9.2013 č. BJ3/PGI/SOC/2013/39217, ktorým prvostupňový správny orgán nepriznal žalobcovi peňažný príspevok na kúpu osobného motorového vozidla. V odôvodnení preskúmavaného rozhodnutia uviedol, že podkladom pre vydanie rozhodnutia prvostupňového správneho orgánu bol komplexný posudok Úradu práce, sociálnych vecí a rodiny Bardejov, referátu posudkových činností, pracovisko Svidník zo dňa 11.9.2013, ktorým bola miera funkčnej poruchy žalobcu stanovená na 50 % podľa časti II. 4b) prílohy č. 3 k zákonu. Menovaný v zmysle § 2 ods. 3 citovaného zákona je fyzickou osobou s ťažkým zdravotným postihnutím. Posudzovaný je z dôvodu ťažkého zdravotného postihnutia odkázaný na sprievodcu a termín opätovného posúdenia zdravotného stavu bol stanovený k 30.6.2015. Sociálne dôsledky ťažkého zdravotného postihnutia posudzovaného v oblasti mobility a orientácie nenavrhol prvostupňový správny orgán kompenzovať peňažným príspevkom na kúpu osobného motorového vozidla z dôvodu, že menovaný nie je odkázaný na individuálnu prepravu osobným motorovým vozidlom, nakoľko poškodenie pohybového aparátu menovaného nie je takého rozsahu, že sa nedokáže premiestniť k prostriedkom verejnej hromadnej dopravy, nastúpiť a vystúpiť z prostriedkov verejnej hromadnej dopravy. Predošlá odkázanosť na individuálnu prepravu bola limitovaná trvaním onkologickej liečby a táto liečba bola u posudzovaného ukončená. Nakoľko podkladom pre rozhodnutie o peňažnom príspevku na kompenzáciu je komplexný posudok bola spisová dokumentácia spolu s odvolaním odstúpená dňa 11.11.2013 oddeleniu posudkovej činnosti druhostupňovému správnemu orgánu. Ústredie práce, sociálnych vecí a rodiny Bratislava, oddelenie posudkovej činnosti pracovisko Košice vypracovalo dňa 27.11.2013 komplexný posudok podľa ktorého miera funkčnej poruchy u žalobcu je 50 % preto ide o osobu s ťažkým zdravotným postihnutím. Z dôvodu ťažkého zdravotného postihnutia je odkázaný na sprievodcu. Termín opätovného posúdenia zdravotného stavu určil posudkový lekár na jún 2015. V rozhodnutí je ďalej uvedené, že dňa 12.11.2013 bola zamestnancami žalovaného vykonaná u žalobcu sociálna posudková činnosť v domácom prostredí. Bolo zistené, že žalobca je poberateľom invalidného dôchodku a zároveň je SZČO, býva v rodinnom dome v ktorom žije s deťmi. V dôsledku svojich ochorení je v sledovaní a liečení na onkologickej, hematologickej, pneumologickej, ortopedickej, kardiologickej a neurologickej ambulancii. pri sociálnej posudkovej činnosti menovaný uviedol, že pociťuje bolestí celého tela, cíti sa celkovo oslabený, bolia ho kosti aj bedrové kĺby, viacej ľavá strana, nohy mu opúchajú. Máva závraty a má astmu. Jeho chôdza je pomalšia, šetriaca, po schodoch prejde pomalým tempom, po jednom a s pridržiavaním sa zábradlia. Žalobca je teda fyzická osoba s ťažkým zdravotným postihnutím. Pohybuje sa samostatne bez opory kompenzačných pomôcok, nemá narušenú schopnosť orientácie. Z posudkového záveru o sociálnych dôsledkoch ťažkého zdravotného postihnutia a z lekárskeho posudku druhostupňového správneho orgánu vyplýva, že žalobca nie je odkázaný na individuálnu prepravu osobným motorovým vozidlom. Nemá poruchy orientácie, ani komunikácie, nemá praktickú ani úplnú slepotu oboch očí. Bol posudzovaný v apríli 2012 kedy bol po spontánnej fraktúre metatarsu piateho prsta pravej nohy, ktorá bola vtedy v akútnej liečbe po operácii v marci 2012. Menovanému bola doporučená kontrola na jún 2013 s tým, že stav sa po roku od zlomeniny môže zmeniť, čo sa aj zmenilo. Po zhodnotení hematologických, neurologických, pľúcnych, ortopedických, ale aj iných nálezov je stav mobility menovaného toho času stabilizovaný, zlepšený oproti minulému roku. Hybnosť - flexia v bedrových kĺboch dosahuje do 90 stupňov, dolné končatiny bez trofických akútnych zmien, bez čerstvého otvoreného vredu predkolenia - ten bol v minulosti, toho času v kľude, zhojený, bez známok hlbokej žilovej trombózy pri varixoch dolných končatín obojstranne, prítomný opuch ľavého predkolenia v lete 2013, v novembri 2013 ho už hematológ v náleze nepopisuj, dolné končatiny bez opuchov a zápalu žíl. Je spôsobilý samostatnej chôdze bez pomôcok. Pri chôdzi však napáda na pravú dolnú končatinu, ako dôsledok pakĺbu malíčka pravej nohy po zlomenine v marci 2012. Stav pakĺbu by sa dal podľa udania ortopéda zlepšiť operáciou, ale posudzovaný sa zatiaľ nerozhodol o ďalšom postupe. Popisovaná polyneuropatia dolných končatín je výraznejšia vpravo s postihom n. peroneus vpravo, ktoré nespôsobuje celkovo ťažké obmedzenie mobility. Všeobecný lekár taktiež popisuje aktívny pohyb posudzovaného, laboratórne parametre, ako aj výsledky hemokoagulačných parametrov dosahujú optimálne hodnoty popri nastavenej celkovej liečbe, celkový stav žalobcu je stabilizovaný. Z lekárskeho posudku ďalej vyplýva, že menovaný i napriek svojmu zdravotnému postihnutiu je schopný premiestniť sa k vozidlu verejnej hromadnej dopravy osôb a k prostriedku železničnej dopravy a späť, je schopný nastupovať do vozidla verejnej hromadnej dopravy osôb a do prostriedku železničnej dopravy, udržať sa v ňom počas jazdy a vystupovať z vozidla verejnej hromadnej dopravy osôb a z prostriedku železničnej dopravy, a je schopný zvládnuť z dôvodu ťažkého zdravotného postihnutia inú situáciu vo vozidle verejnej hromadnej dopravy osôb a v prostriedku železničnej dopravy, teda na základe lekárskeho posudku menovaný nie je odkázaný na individuálnu prepravu osobným motorovým vozidlom, nakoľko nespĺňa kritériá pre individuálnu prepravu osobným motorovým vozidlom podľa § 14 ods. 6 písm. a). b), c) zákona. Vzhľadom k tomu, že žalobca nie je odkázaný na individuálnu prepravu osobným motorovým vozidlom, odvolací orgán nenavrhol sociálne dôsledky ťažkého zdravotného postihnutia posudzovaného v oblasti mobility a orientácie kompenzovať peňažným príspevkom na kúpu osobného motorového vozidla podľa § 34 ods. 1 zákona. V závere žalovaný citoval § 34 ods. 1 zákona a uviedol, že nakoľko na základe vydaného komplexného posudku odvolacieho orgánu, ktorý je súčasťou tohto rozhodnutia a tvorí jeho prílohu, žalobca nie je odkázaný na individuálnu prepravu osobným motorovým vozidlom, rozhodol tak, že rozhodnutie prvostupňového správneho orgánu ako zákonné potvrdil. Ďalším rozhodnutím zo dňa 5.12.2013 č. UPS/US6/GRPRKEPPK/BEZ/2013/26127 žalovaný odvolanie zamietol a potvrdil rozhodnutie Úradu práce, sociálnych vecí a rodiny Bardejov, pracovisko Svidník zo dňa 18.9.2013 č. BJ3/PGI/SOC/2013/39216, ktorým nepriznal žalobcovi peňažný príspevok na kompenzáciu zvýšených výdavkov súvisiacich so zabezpečením prevádzky osobného motorového vozidla. Aj v tomto rozhodnutí uviedol, že v rámci odvolacieho konania bol vypracovaný druhostupňovým správnym orgánom komplexný posudok zo dňa 11.9.2013, ktorým bola miera funkčnej poruchy žalobcu stanovená na 50 % podľa časti II. 4b) prílohy č. 3 k zákonu. Menovaný v zmysle § 2 ods. 3 citovaného zákona je fyzickou osobou s ťažkým zdravotným postihnutím. Z dôvodu ťažkého zdravotného postihnutia je odkázaný na sprievodcu a termín opätovného posúdenia zdravotného stavu bol stanovený k 30.6.2015. Sociálne dôsledky ťažkého zdravotného postihnutia posudzovaného v oblasti mobility a orientácie a v oblasti zvýšených výdavkov prvostupňový správny orgán nenavrhol kompenzovať peňažným príspevkom na zvýšené výdavky súvisiace so zabezpečením prevádzky osobného motorového vozidla z dôvodu, že menovaný nie je odkázaný na individuálnu prepravu osobným motorovým vozidlom, nakoľko poškodenie pohybového aparátu menovaného nie je takého rozsahu, že sa nedokáže premiestniť k prostriedkom verejnej hromadnej dopravy, nastúpiť a vystúpiť z prostriedkov verejnej hromadnej dopravy. Predošlá odkázanosť na individuálnu prepravu bola limitovaná trvaním onkologickej liečby a táto liečba bola u posudzovaného ukončená. Nakoľko podkladom pre rozhodnutie o peňažnom príspevku na kompenzáciu je komplexný posudok bola spisová dokumentácia spolu s odvolaním odstúpená dňa 11.11.2013 oddeleniu posudkových činností druhostupňovému správnemu orgánu. Následne bol dňa 4.12.2013 vypracovaný komplexný posudok ktorého závery v odôvodnení preskúmavaného rozhodnutia žalovaný citoval. Tieto závery sú totožné s tým čo žalovaný uviedol v preskúmavanom rozhodnutí týkajúcom sa peňažného príspevku na kúpu osobného motorového vozidla, ktoré je citované vyššie. Citoval § 38 ods. 1 písm. b), 2 zákona a uviedol, že vzhľadom k tomu, že žalobca nie je odkázaný na individuálnu prepravu osobným motorovým vozidlom, nevznikajú mu zvyšené výdavky na pohonné hmoty slúžiace na zabezpečenie prevádzky osobného motorového vozidla, preto ani odvolací orgán nenavrhol sociálne dôsledky ťažkého zdravotného postihnutia posudzovaného v oblasti mobility a orientácie a v oblasti zvýšených výdavkov kompenzovať peňažným príspevkom na zvýšené výdavky súvisiace so zabezpečením prevádzky osobného motorového vozidla. K námietke žalobcu uvedenej v odvolaní, že sa potrebuje prepravovať na časté kontroly lekárov žalovaný uviedol, že na ten účel môže žalobca požiadať o poskytnutie sanitného vozidla zo zdravotného poistenia. Aj v tomto prípade vzhľadom na vyššie uvedené žalovaný podľa § 59 ods. 2 správneho poriadku odvolanie žalobcu zamietol a rozhodnutie prvostupňového správneho orgánu potvrdil. Včas podanými žalobami sa žalobca domáhal preskúmania všetkých troch rozhodnutí žalovaného v spojení s rozhodnutiami prvostupňových správnych orgánov. Namietal ich zákonnosť, pretože boli vydané na základe nedostatočne zisteného skutkového stavu a vychádzajú z nesprávneho právneho posúdenia veci. Citoval § 53 ods. 1 zákona, poukázal na § 3 ods. 1, 5 , § 32, § 46 správneho poriadku z ktorých vyplýva zásada zákonnosti a materiálnej pravdy, na dodržiavanie ktorých sú správne orgány povinné dbať. Zásada materiálnej pravdy pri zisťovaní skutočného stavu veci má dve stránky - úplnosť a presnosť zistení. Úplnosť zistenia podkladov znamená, že boli vykonané všetky prešetrenia a dôkazy, ktoré majú pre danú vec rozhodujúci význam, t. j. ide o povinnosť správneho orgánu zistiť všetky rozhodujúce skutočnosti bez ohľadu na to, či budú v prospech alebo neprospech účastníka. Presnosť zistenia znamená, že zistený stav musí zodpovedať skutočnosti, teda že zistenia vyvodené z vykonaného prešetrenia zodpovedajú skutočnému stavu a nie sú ani nepresne interpretované, ani skreslené či už vedome, alebo nevedome. Uvedená zásada správneho konania vychádza najmä z testu, či si správny orgán splnil svoju povinnosť zabezpečiť potrebné podklady pre rozhodnutie: tzn. potrebnosť čo do postačujúceho rozsahu, ako aj požadovanej kvality podkladov (rozsudok NS SR zo dňa 10.7.2012 sp. zn. 1Sžso 2/2012). Podkladom pre vydanie rozhodnutí prvostupňového správneho orgánu bol komplexný posudok Úradu práce, sociálnych vecí a rodiny Bardejov, pracovisko Svidník zo dňa 11.9.2013 číslo: 2013/39637-12. Prvostupňový správny orgán uvedeným komplexným posudkom určil mieru funkčnej poruchy žalobcu na 50 % podľa prílohy č. 3, časti II., bod 4. písm. b) k zákonu a preto sa žalobca považuje za fyzickú osobu s ťažkým zdravotným postihnutím, ktorá je podľa § 14 ods. 10 zákona odkázaná na sprievodcu. Zároveň však konštatoval, že žalobca v oblasti mobility a orientácie nie je podľa § 14 ods. 6 zákona odkázaný na individuálnu prepravu osobným motorovým vozidlom, pretože poškodenie pohybového aparátu nie je takého rozsahu, že sa nedokáže alebo nie je schopný sa premiestniť k prostriedkom verejnej hromadnej dopravy osôb a železničnej dopravy, nastúpiť, udržať sa a vystúpiť z prostriedkov verejnej hromadnej dopravy osôb a železničnej dopravy. Je schopný zvládnuť inú situáciu v prostriedkoch verejnej hromadnej dopravy osôb a železničnej dopravy, pričom predošlá odkázanosť na individuálnu prepravu bola limitovaná príslušnou onkologickou liečbou. V dôsledku uvedeného, prvostupňový správny orgán nenavrhol žiadnu formu kompenzácie. Z odôvodnenia komplexného posudku zo dňa 11.9. 2013 ďalej vyplýva, že žalobca je liečený a sledovaný v onkohematologickej ambulancii pre chronické krvné ochorenie s opakovanými štádiami progresie a remisie. Prvostupňový správny orgán v odôvodnení svojho komplexného posudku poukázal na lekársky posudok, z ktorého je zrejmé, že poškodenie pohybového aparátu žalobcu nie je takého rozsahu, aby bol odkázaný na individuálnu prepravu osobným motorovým vozidlom, pričom predošlá odkázanosť na individuálnu prepravu bola limitovaná trvaním onkologickej liečby a táto liečba bola u žalobcu ukončená. Na základe žalobcom podaných odvolaní proti rozhodnutiam prvostupňových správnych orgánov o odňatí parkovacieho preukazu, o nepriznaní peňažného príspevku na kompenzáciu zvýšených výdavkov súvisiacich so zabezpečením prevádzky osobného motorového vozidla a o nepriznaní peňažného príspevku na kúpu osobného motorového vozidla, žalovaný vypracoval komplexný posudok dňa 4.12.2013 číslo: UPS/US6/GRPRKEPC/BEZ/2013/26180. Z uvedeného komplexného posudku vyplýva, že žalobca nespĺňa základnú podmienku stanovenú platným zákonom, ktorou je odkázanosť na individuálnu prepravu osobným motorovým vozidlom, a preto nie je možné navrhnúť peňažné príspevky na kompenzáciu zvýšených výdavkov súvisiacich so zabezpečením prevádzky osobného motorového vozidla na kúpu osobného motorového vozidla. Žalovaný vo svojom komplexnom posudku zo dňa 4.12.2013 vychádzal z lekárskeho posudku vydaného posudkovým lekárom žalovaného dňa 27.11.2013 číslo: UPS/US6/GRPRKEPC/BEZ/2013/26180, pričom v odôvodnení svojho komplexného posudku uviedol, že stav mobility žalobcu je toho času stabilizovaný, zlepšený oproti minulému roku (2012), je spôsobilý samostatnej chôdze bez pomôcok, avšak pri chôdzi napáda na pravú dolnú končatinu ako dôsledok pakĺbu malíčka pravej nohy, pričom tento stav by sa dal podľa udania ortopéda zlepšiť operáciou. Žalovaný konštatoval, že na základe lekárskeho posudku žalobca, aj napriek svojmu ťažkému zdravotnému postihnutiu, nie je odkázaný na individuálnu prepravu osobným motorovým vozidlom. K veci je potrebné ďalej uviesť. Komplexným posudkom prvostupňového správneho orgánu zo dňa 24.6.2013 číslo 2013/34674-10 bol žalobca posúdený ako odkázaný na individuálnu prepravu osobným motorovým vozidlom, pretože vzhľadom na jeho onkologické ochorenie nie je schopný podľa § 14 ods. 6 písm. c) zákona zvládnuť inú situáciu v prostriedkoch verejnej hromadnej dopravy osôb a železničnej dopravy. Žalobcovi bola navrhnutá kompenzácia vo forme peňažného príspevku na kompenzáciu zvýšených výdavkov súvisiacich so zabezpečením prevádzky osobného motorového vozidla, pretože žalobca sa osobným motorovým vozidlom prepravuje do zdravotníckych zariadení, na nákupy, návštevy a vybavovanie záležitostí. Z uvedeného komplexného posudku zároveň vyplýva, že odkázanosť na individuálnu prepravu je limitovaná trvaním liečby a stanovenou kontrolnou lekárskou prehliadkou, ktorá bola určená ku dňu 30.6.2015. Žalobca namieta závery komplexných posudkov zo dňa 11.9.2013 a 4.12.2013, ktoré boli podkladmi pre napadnuté rozhodnutia, o nesplnení podmienok uvedených v § 14 ods. 6 písm. a), b), c) zákona. Podľa § 14 ods. 6 písm. a), b), c) zákona fyzická osoba s ťažkým zdravotným postihnutím je odkázaná na individuálnu prepravu osobným motorovým vozidlom, ak nie je schopná na rovnakom základe s ostatnými fyzickými osobami a pri rešpektovaní jej prirodzenej dôstojnosti a) premiestniť sa k vozidlu verejnej hromadnej dopravy osôb a k prostriedku železničnej dopravy a späť, b) nastupovať do vozidla verejnej hromadnej dopravy osôb a do prostriedku železničnej dopravy, udržať sa v ňom počas jazdy a vystupovať z vozidla verejnej hromadnej dopravy osôb a z prostriedku železničnej dopravy alebo c) zvládnuť z dôvodu ťažkého zdravotného postihnutia inú situáciu vo vozidle verejnej hromadnej dopravy osôb a v prostriedku železničnej dopravy najmä z dôvodu poruchy správania pri duševných ochoreniach, vertebrobasilárnej insuficiencie s ťažkými závratmi, straty dvoch končatín, kardiopulmonálnej nedostatočnosti ťažkého stupňa alebo ťažkej poruchy sfinkterov. Žalobca pri chôdzi kríva z dôvodu pakĺbu na pravej dolnej končatine, v súčasnosti používa ako pomôcku paličku. Trpí bolesťami kĺbov a kostí, čo mu spôsobuje značné problémy premiestňovať sa k vozidlu. Nesprávne je tvrdenie žalovaného o zlepšení stavu pakĺbu operáciou. MUDr. A. navrhol žalobcovi operáciu pakĺbu, avšak nezaručil pooperačné zlepšenie resp. zhojenie dolnej končatiny vzhľadom na základnú diagnózu žalobcu a to mnohonásobný myelóm (C 90). Pobyt a pohyb vo vozidlách verejnej hromadnej dopravy resp. železničnej dopravy spôsobuje žalobcovi infekcie vzhľadom na oslabenú imunitu. Z lekárskej správy MUDr. O. zo dňa 22.7.2013 vyplýva, že žalobca je imunokompromitovaným pacientom. Zdržiavaním sa v prostriedkoch verejnej hromadnej dopravy je žalobca náchylnejší na kožné infekcie, ktorými trpí a má dýchacie problémy - astmu a bronchitídu. Máva závrate, bolesti hlavy, zvracia v prostriedkoch verejnej hromadnej dopravy. Žalobca je odkázaný na častú prepravu osobným motorovým vozidlom nielen z dôvodu návštev lekárov, ale aj nákupov, stretávania členov Slovenského zväzu zdravotne postihnutých. Žalobca ako živnostník využíva vozidlo aj pre výkon svojej podnikateľskej činnosti v oblasti zámočníctva. Žalobca už vo svojich odvolaniach proti rozhodnutiam prvostupňového správneho orgánu namietal, že jeho onkologická liečba naďalej trvá, o čom predložil aj lekárske správy MUDr. A. zo dňa 19.8.2013 a 16.9.2013, pričom v tom čase bol naplánovaný 8. cyklus onkologickej liečby. Uviedol, že jeho zdravotný stav je veľmi vážny, aj naďalej si vyžaduje onkologickú liečbu, pričom aj jeho imunitný systém je v dôsledku absolvovania predpísanej liečby veľmi oslabený. Zároveň poukázal na komplexný posudok prvostupňového správneho orgánu zo dňa 24.6.2013, ktorým bol odkázaný na individuálnu prepravu. Vzhľadom na vyššie uvedené, tvrdenia žalovaného o ukončení onkologickej liečby v dôsledku čoho došlo k zániku odkázanosti žalobcu na individuálnu prepravu, sú neopodstatnené. Možno konštatovať, že napadnuté rozhodnutia žalovaného nevychádzajú zo spoľahlivo zisteného stavu veci a sú nepreskúmateľné pre nedostatok dôvodov. Žalovaný ako aj prvostupňový správny orgán sa v napadnutých rozhodnutiach a komplexných posudkoch zo dňa 11.9.2013 a 4.12.2013 dostatočne nevysporiadali s námietkou žalobcu o pretrvávaní jeho onkologickej liečby, neodôvodnili a ani nepreukázali, na základe čoho dospeli k záveru, že uvedená liečba bola ukončená a preto sú nepreskúmateľné pre nedostatok dôvodov. Žalobca poukázal aj na tú skutočnosť, že od vydania komplexného posudku zo dňa 24.6.2013, ktorým bol odkázaný na individuálnu prepravu osobným motorovým vozidlom do vydania komplexného posudku zo dňa 11.9.2013 v spojení s komplexným posudkom zo dňa 4.12.2013, podľa ktorých už nespĺňal podmienky pre odkázanosť na individuálnu prepravu, neuplynuli ani 3 mesiace resp. 6 mesiacov. Zdravotný stav žalobcu ako onkologicky chronického pacienta s opakovanými štádiami progresie a remisie sa za taký krátky čas nezmenil a teda rozhodujúce skutočnosti pre trvanie nároku na odkázanosť na individuálnu prepravu motorovým vozidlom sa nezmenili a sú i naďalej dané. Žalobca žiadal, aby krajský súd zrušil rozhodnutia žalovaného spolu s rozhodnutiami prvostupňových správnych orgánov a vrátil vec žalovanému na ďalšie konanie. Zároveň žiadal, aby mu boli nahradené trovy konania. Žalovaný vo vyjadrení k žalobám zotrval na skutkovej a právnej argumentácii uvedenej v preskúmavaných rozhodnutiach a navrhol žaloby ako nedôvodné zamietnúť. Krajský súd podľa § 250j ods. 1 O.s.p. preskúmal napadnuté rozhodnutia a konanie ktoré im predchádzalo v rozsahu a z dôvodov uvedených v žalobách, vypočul účastníkov konania, oboznámil sa s obsahom administratívneho spisu a jednohlasne dospel k záveru, že žaloby sú dôvodné, lebo zistenie skutkového stavu je nedostačujúce na posúdenie veci a rozhodnutia sú nepreskúmateľné pre nedostatok dôvodov. Predmetom preskúmania sú rozhodnutia správneho orgánu ktorými odňal žalobcovi podľa § 45 ods. 14 zákona parkovací preukaz, podľa § 34 ods. 1 zákona mu nepriznal peňažný príspevok na kúpu osobného motorového vozidla a podľa § 38 ods. 1 zákona mu nepriznal príspevok na kompenzáciu zvýšených výdavkov súvisiacich so zabezpečením prevádzky osobného motorového vozidla. Na základe odvolaní žalobcu, žalovaný podľa § 59 ods. 2 správneho poriadku odvolania zamietol a rozhodnutia prvostupňových správnych orgánov potvrdil. Vzhľadom na obsah rozhodnutí aj obsah žalôb bolo rozhodujúcou právnou otázkou posúdenie, či je žalobca odkázaný na individuálnu prepravu osobným motorovým vozidlom, lebo aj keď sa podľa komplexného posudku zo dňa 11.9.2013 považuje za fyzickú osobu s ťažkým zdravotným postihnutím (s mierou funkčnej poruchy 50 %), zákonným predpokladom na vznik nároku na parkovací preukaz (§ 43 ods. 9 zákona), na poskytnutie peňažného príspevku na kúpu osobného motorového vozidla (§ 34 ods. 1 zákona) a teda aj na kompenzáciu zvýšených výdavkov súvisiacich so zabezpečením prevádzky osobného motorového vozidla (§ 38 ods. 1 písm. b2 zákona ) je jeho odkázanosť na individuálnu prepravu osobným motorovým vozidlom. Práve z dôvodu, že podľa správneho orgánu už žalobca nie je odkázaný na individuálnu prepravu osobným motorovým vozidlom, vydal vyššie uvedené rozhodnutia, ktoré žalovaný ako zákonné potvrdil. Je potrebné uviesť, že aj v konaní podľa zákona č. 447/2008 Z. z. (ďalej len zákona) bolo povinnosťou správnych orgánov dôsledne postupovať podľa všeobecných predpisov o správnom konaní (zákon č. 71/1967 Zb., ďalej len správny poriadok), čo vyplýva z § 53 ods. 1, 2 zákona. Podľa § 3 ods. 1 správneho poriadku správne orgány postupujú v konaní v súlade so zákonmi a inými právnymi predpismi. Sú povinné chrániť záujmy štátu a spoločnosti, práva a záujmy fyzických osôb a právnických osôb a dôsledne vyžadovať plnenie ich povinností. Podľa § 3 ods. 5 správneho poriadku rozhodnutie správnych orgánov musí vychádzať zo spoľahlivo zisteného stavu veci. Správne orgány dbajú o to, aby v rozhodovaní o skutkovo zhodných alebo podobných prípadoch nevznikali neodôvodnené rozdiely. Podľa § 32 ods. 1 správneho poriadku správny orgán je povinný zistiť presne a úplne skutočný stav veci a za tým účelom si obstarať potrebné podklady pre rozhodnutie. Pritom nie je viazaný len návrhmi účastníkov konania. Podľa § 46 správneho poriadku rozhodnutie musí byť v súlade so zákonmi a ostatnými právnymi predpismi, musí ho vydať orgán na to príslušný, musí vychádzať zo spoľahlivo zisteného stavu veci a musí obsahovať predpísané náležitosti. Podľa § 47 ods. 1, 3 správneho poriadku rozhodnutie musí obsahovať výrok, odôvodnenie a poučenie o odvolaní (rozklade). Odôvodnenie nie je potrebné, ak sa všetkým účastníkom konania vyhovuje v plnom rozsahu. V odôvodnení rozhodnutia správny orgán uvedie, ktoré skutočnosti boli podkladom na rozhodnutie, akými úvahami bol vedený pri hodnotení dôkazov, ako použil správnu úvahu pri použití právnych predpisov, na základe ktorých rozhodoval, a ako sa vyrovnal s návrhmi a námietkami účastníkov konania a s ich vyjadreniami k podkladom rozhodnutia. Podľa § 59 ods. 1 správneho poriadku odvolací orgán preskúma napadnuté rozhodnutie v celom rozsahu; ak je to nevyhnutné, doterajšie konanie doplní, prípadne zistené vady odstráni. Podľa § 60a správneho poriadku ustanovenia prvej až tretej časti sa primerane vzťahujú aj na konanie o odvolaní. Podľa § 2 ods. 3 zákona ťažké zdravotné postihnutie je zdravotné postihnutie s mierou funkčnej poruchy najmenej 50 %. Podľa § 14 ods. 6 zákona fyzická osoba s ťažkým zdravotným postihnutím je odkázaná na individuálnu prepravu osobným motorovým vozidlom, ak nie je schopná na rovnakom základe s ostatnými fyzickými osobami a pri rešpektovaní jej prirodzenej dôstojnosti a) premiestniť sa k vozidlu verejnej hromadnej dopravy osôb a k prostriedku železničnej dopravy a späť, b) nastupovať do vozidla verejnej hromadnej dopravy osôb a do prostriedku železničnej dopravy, udržať sa v ňom počas jazdy a vystupovať z vozidla verejnej hromadnej dopravy osôb a z prostriedku železničnej dopravy alebo c) zvládnuť z dôvodu ťažkého zdravotného postihnutia inú situáciu vo vozidle verejnej hromadnej dopravy osôb a v prostriedku železničnej dopravy najmä z dôvodu poruchy správania pri duševných ochoreniach, vertebrobasilárnej insuficiencie s ťažkými závratmi, straty dvoch končatín, kardiopulmonálnej nedostatočnosti ťažkého stupňa alebo ťažkej poruchy sfinkterov. Podľa § 15 ods. 1 zákona na základe lekárskeho posudku podľa § 11 ods. 1 a na základe posudkového záveru podľa § 13 ods. 9 príslušný orgán vypracúva komplexný posudok na účely kompenzácie, ktorý obsahuje a) mieru funkčnej poruchy, b) vyjadrenie, že ide o fyzickú osobu s ťažkým zdravotným postihnutím, c) sociálne dôsledky ťažkého zdravotného postihnutia vo všetkých oblastiach kompenzácie, d) návrh druhu peňažného príspevku na kompenzáciu, e) vyjadrenie, či fyzická osoba s ťažkým zdravotným postihnutím je odkázaná na sprievodcu, f) vyjadrenie, či fyzická osoba s ťažkým zdravotným postihnutím je odkázaná na individuálnu prepravu osobným motorovým vozidlom alebo či má praktickú slepotu alebo úplnú slepotu oboch očí, g) termín opätovného posúdenia zdravotného stavu, ak ho určí posudkový lekár, h) odôvodnenie komplexného posudku. Podľa § 15 ods. 3 zákona na účely parkovacieho preukazu pre fyzickú osobu so zdravotným postihnutím sa vypracúva len lekársky posudok podľa § 11 ods. 13 alebo § 11 ods. 15. Podľa § 34 ods. 1 zákona fyzickej osobe s ťažkým zdravotným postihnutím, ktorá je podľa komplexného posudku vypracovaného podľa § 15 ods. 1 odkázaná na individuálnu prepravu osobným motorovým vozidlom, možno poskytnúť peňažný príspevok na kúpu osobného motorového vozidla. Podľa § 38 ods. 1 písm. b), bod 2 zákona fyzickej osobe s ťažkým zdravotným postihnutím, ktorá je podľa komplexného posudku vypracovaného podľa § 15 ods. 1 odkázaná na kompenzáciu zvýšených výdavkov, možno poskytnúť peňažný príspevok na zvýšené výdavky, ak tento zákon neustanovuje inak súvisiace so zabezpečením prevádzky osobného motorového vozidla, Podľa § 43 ods. 9 zákona nárok na parkovací preukaz vzniká právoplatným rozhodnutím príslušného orgánu o parkovacom preukaze, z ktorého vyplýva, že fyzická osoba je fyzickou osobou s ťažkým zdravotným postihnutím odkázanou na individuálnu prepravu osobným motorovým vozidlom, alebo že fyzická osoba s ťažkým zdravotným postihnutím má praktickú slepotu alebo úplnú slepotu oboch očí. Z obsahu administratívneho spisu vyplýva, že pred vydaním preskúmavaných rozhodnutí bol zdravotný stav žalobcu pre účely parkovacieho preukazu posúdený v komplexnom posudku zo dňa 24.6.2013 č. 2013/34674-10. V ňom je uvedené, že v oblasti mobility a orientácie v dôsledku ťažkého zdravotného postihnutia má žalobca fyzické obmedzenia. Z lekárskeho posudku je zrejmé, že ide o fyzickú osobu s ťažkým zdravotným postihnutím, ktorá i keď nemá poškodenie pohybového aparátu v takom rozsahu, že sa nedokáže alebo nie je schopná premiestniť sa k prostriedkom verejnej hromadnej dopravy osôb a železničnej dopravy, vzhľadom na onkologické ochorenie menovaný nie je schopný zvládnuť inú situáciu v prostriedkoch verejnej hromadnej dopravy osôb a železničnej dopravy, preto v zmysle § 14 zákona je odkázaný na individuálnu prepravu osobným motorovým vozidlom. Odkázanosť na individuálnu prepravu je limitovaná trvaním liečby a stanovenou kontrolnou lekárskou prehliadkou. Pri sociálnej posudkovej činnosti bolo zistené, že osobným motorovým vozidlom sa posudzovaný prepravuje do zdravotníckych zariadení, na nákupy osobnej a bežnej potreby, do kostola, na návštevy príbuzných a známych alebo na vybavovanie úradných a osobných záležitostí. Podľa tohto posudku bola žalobcovi navrhnutá kompenzácia vo forme peňažného príspevku na kompenzáciu zvyšných výdavkov súvisiacich so zabezpečením prevádzky osobného motorového vozidla. Termín opätovného posúdenia zdravotného stavu bol stanovený k 30.6.2015. Z tohto komplexného posudku teda vyplýva, že žalobca je odkázaný na individuálnu prepravu osobným motorovým vozidlom v zmysle § 14 ods. 6 písm. c) zákona, odkázanosť na individuálnu prepravu osobným motorovým vozidlom je limitovaná trvaním onkologickej liečby a stanovenou kontrolnou lekárskou prehliadkou určenou ku dňu 30.6.2015. Vzhľadom na uvedené, ak preskúmavanými rozhodnutiami správny orgán odňal žalobcovi parkovací preukaz, nepriznal mu peňažný príspevok na kúpu osobného motorového vozidla ani mu nepriznal príspevok na kompenzáciu zvýšených výdavkov súvisiacich so zabezpečením prevádzky osobného motorového vozidla argumentujúc závermi komplexných posudkov zo dňa 11.9.2013 a zo dňa 4.12.2013 a žalovaný tieto rozhodnutia ako zákonné potvrdil, rozhodnutia vychádzajú z nedostatočne zisteného skutkového stavu a sú pre nedostatok dôvodov nepreskúmateľné. Z komplexného posudku zo dňa 11.9.2013 ani zo dňa 4.12.2013 totižto nevyplýva, prečo už žalobca nie je odkázaný na individuálnu prepravu osobným motorovým vozidlom z dôvodov uvedených v komplexnom posudku zo dňa 24.6.2013. Obidva posudky sú formálne, všeobecné, nevyjadrujú sa k okolnostiam súvisiacim s odkázanosťou žalobcu na individuálnu prepravu osobným motorovým vozidlom z dôvodov uvedených v § 14 ods. 6 písm. c) zákona t. j. z dôvodu nezvládnutia inej situácie v prostriedkoch hromadnej či železničnej dopravy. Naopak argumentujú tým, čo v skoršom posudku zo dňa 24.6.2013 ani nebolo uvádzané ako dôvod na odkázanosť žalobcu na individuálnu prepravu osobným motorovým vozidlom, sú len citáciou § 14 ods. 6 zákona, bez jasného a logického odôvodnenia, bez zrozumiteľnej aplikácie tohto zákonného ustanovenia na konkrétny zdravotný stav žalobcu, keď v neposlednej miere je potrebné zdôrazniť, že od posledného posúdenia zdravotného stavu (24.6.2013) uplynula krátka doba do vypracovania ďalšieho komplexného posudku (11.9.2013), kedy sa vzhľadom na závažnosť ochorenia žalobcu jeho zdravotný stav podstatne nezmenil a zmätočne vyznieva aj formulácia uvedená v komplexnom posudku zo dňa 11.9.2013 že ...„predošlá odkázanosť na individuálnu prepravu bola limitovaná príslušnou onkologickou liečbou...“, lebo podľa vyjadrenia žalobcu na pojednávaní konanom dňa 14.11.2014 je naďalej onkologickým pacientom a jeho onkologická liečba trvá. Zároveň je potrebné poukázať aj na § 3 ods. 5 správneho poriadku podľa ktorého v skutkovo zhodných alebo podobných prípadoch sú správne orgány povinné postupovať tak, aby nevznikali neodôvodnené rozdiely v rozhodnutiach. Z uvedených dôvodov krajský súd podľa § 250j ods. 2 písm. c), d) O.s.p. preskúmavané rozhodnutia v spojení s rozhodnutiami prvostupňových správnych orgánov zrušil a vrátil vec žalovanému na ďalšie konanie. Úlohou správnych orgánov v ďalšom konaní bude opätovne vo veci rozhodnúť na základe presne a úplne zisteného skutkového stavu a rozhodnutia náležite odôvodniť tak, ako to naznačil krajský súd v tomto rozsudku. Správne orgány sú viazané právnym názorom súdu (§ 2502j ods. 7 O.s.p.). O náhrade trov konania súd rozhodol podľa § 250k ods. 1 O.s.p. a priznal úspešnému žalobcovi náhradu trov konania v sume 426,12 Eur. Tieto pozostávajú z trov právneho zastúpenia podľa § 11 ods. 4 a § 13 ods. 1 písm. a), c), d) vyhlášky č. 655/2004 Z. z. o odmenách a náhradách advokátov za poskytovanie právnych služieb za tieto úkony právnych služieb: 30.1.2014 prevzatie a príprava zastúpenia vrátane prvej porady s klientom á 134,- Eur, 7.2.2014 spísanie a podanie žaloby á 134,- Eur, dňa 13.11.2014 zastupovanie na pojednávaní á 134,- Eur, spolu 402,- Eur + 3 x tzv. režijný paušál á 8,04 Eur podľa § 16 ods. 3 vyhlášky, t.j. spolu 24,12 Eur, spolu trovy právneho zastúpenia 426,12 Eur (402 + 24,12 Eur). Poučenie: Proti tomuto rozsudku je prípustné odvolanie v lehote 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Prešove, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods. 3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha, teda ako navrhuje, aby vo veci rozhodol odvolací súd.

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2014:8014200192.2 (dáta aktuálne k 14. 11. 2026). Záväzné je znenie zverejnené súdom.




